കോടികള് ചെലവഴിച്ച ആശുപത്രി കെട്ടിടം നോക്ക്കുത്തി വര്ഷങ്ങളായി കിടത്തി ചികിത്സയുമില്ല വേങ്ങര : കോടികള് ചെലവഴിച്ചു വേങ്ങര സാമൂഹികാരോഗ്യ കേന്ദ്രത്തിനു വേണ്ടി നിര്മിച്ച ബഹുനില കെട്ടിടം ഉപയോഗിക്കാനാവാതെ നോക്കുകുത്തിയായി മാറിയിട്ട് വര്ഷങ്ങള്. കെട്ടിട നിര്മാണത്തിന് വേണ്ടി 2015ല് കോടികളുടെ ഫണ്ട് അനുവദിക്കുകയും ഒമ്ബത് ഡോക്ടര്മാരെ നിയമിക്കുകയും ചെയ്തു. കിടത്തി ചികിത്സ ഉണ്ടായിരുന്ന പഴയ കെട്ടിടം, പുതിയ കെട്ടിട നിര്മാണത്തിനായി പൊളിക്കേണ്ടി വന്നതിനാല് കിടത്തി ചികിത്സ മുടങ്ങി. അതിനിടെ കോവിഡ് രോഗികള്ക്കായി ആശുപത്രി തുറന്നു കൊടുത്തെങ്കിലും പോസിറ്റിവിറ്റി നിരക്ക് കുറഞ്ഞ സാഹചര്യത്തില് കോവിഡ് ചികിത്സയും നിര്ത്തിവെച്ചു. വേങ്ങര, പറപ്പൂര്, ഊരകം, കണ്ണമംഗലം, എ. ആര്. നഗര് ഗ്രാമപഞ്ചായത്തുകളിലെ പാവങ്ങളുടെ ആശ്രയ കേന്ദ്രമായിരുന്ന വേങ്ങര സാമൂഹികാരോഗ്യ കേന്ദ്രത്തിന്റെ പുതിയ കെട്ടിടം, ആയിരക്കണക്കിനു വരുന്ന സാധാരണക്കാര്ക്ക് തുറന്നു കൊടുക്കണമെന്ന ആവശ്യം ശക്തമാണ്. രോഗചികിത്സക്ക് സ്വകാര്യ ആശുപത്രികളെ ആശ്രയിക്കേണ്ട ഗതികേടിലാണ് പൊതുജനം. ഇപ്പോള് ആശുപത്രിയില് ആധുനിക ലാബ് സൗകര്യം, ലക്ഷങ്ങള് മുടക്കി ആധുനിക സൗകര്യങ്ങളോടെയുള്ള എക്സ്റേ യൂനിറ്റ് എന്നിവ തുടങ്ങിയിട്ടുണ്ട്. എന്നാല് സ്റ്റാഫ് നഴ്സ്, ക്ലീനിങ് സ്റ്റാഫ് എന്നിവരുടെ അഭാവമാണ് ആവശ്യത്തിന് ഡോക്ടര്മാരുള്ള ഈ ആശുപത്രിയില് കിടത്തി ചികിത്സ തുടങ്ങാതിരിക്കുന്നതിനു കാരണമായി ആരോഗ്യ വകുപ്പ് അധികൃതര് പറയുന്നത്. വലിയ സൗകര്യങ്ങള് ഒന്നും ഇല്ലാത്ത കാലത്ത് ശിശു രോഗ ചികിത്സക്കും, പ്രസവചികിത്സക്കും പേര് കേട്ട ആശുപത്രിയായിരുന്നു വേങ്ങര സാമൂഹികാരോഗ്യ കേന്ദ്രം. വേങ്ങര ബ്ലോക്ക് പഞ്ചായത്ത് പരിധിയിലുള്ള ആയിരക്കണക്കിന് വരുന്ന സാധാരണ ജനങ്ങള്ക്ക് ഏകാവലംബമായ ഈ കമ്യൂണിറ്റി ഹെല്ത്ത് സെന്റര് നിലവിലുള്ള കെട്ടിട സൗകര്യങ്ങളും അനുബന്ധ ലാബ് എക്സ്റേ സൗകര്യങ്ങളും ഉപയോഗപ്പെടുത്തി ജനങ്ങള്ക്ക് പൂര്ണമായ തോതില് ഉപകാരപ്പെടുന്നതിന് സ്ത്രീരോഗ വിഭാഗം, എല്ലുരോഗ വിഭാഗം, ശിശു രോഗ വിഭാഗം തുടങ്ങിയവയില് മതിയായ ഡോക്ടര്മാരെ നിയമിച്ച് ആശുപത്രിയില് ഐ.പി സൗകര്യങ്ങള് യാഥാര്ഥ്യമാക്കി ജനങ്ങളുടെ ആവലാതികള്ക്ക് പരിഹാരം കാണണമെന്ന് നാട്ടുകാര് ആവശ്യപ്പെടുന്നു.